Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 865

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 49% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 16 kredit Szakirodalmi tájékozódás, bevezetés az iráni nyelvtörténetbe, s Irán történetének forrásaiba, és az iszlámkori Irán történeti segédtudományaiba (kronológia, diplomatika elemei). A nyelvi alapozó stúdium alapszintű perzsa nyelvtudást ad mind a klasszikus irodalom nyelvén, mind a mai teheráni standard beszélt nyelven. 4.2.2. Törzs- és szakképzés: 84 kredit — Nyelvészetből a két és fél ezer éves perzsa nyelvtörténet, az ó-, közép- és újperzsa nyelv jelentősebb emlékeinek eredeti szövegek tanulása útján történő áttekintése, a legújabb történeti és leíró nyelvészeti ismeretek közvetítése, a hagyományos és elengedhetetlen lexikális ismeretek mellett a problémamegoldó eredeti gondolkodás fejlesztése, megközelítési módszerek átadása, a vonatkozó készségek kialakítása, fejlesztése, a kutatásba való bevezetés (a keleti perzsa grammatikai gondolkodás története). — Vallástörténetből Irán fontos ókori és mai vallásainak áttekintése (zoroasztriánizmus, gnoszticizmus, manicheizmus, szunnita és siíta iszlám). A legjelentősebb vallástörténeti-filozófiai problémakörök ismertetése (az óiráni dualizmus mibenléte és fejlődéstörténete, a rossz és a jó viszonya és problematikája az iráni vallástörténetben, a lélek koncepciói). Az iszlám mint meghatározó kulturális, politikai stb. tényező. Tradicionális és modern iszlám gondolkodók és hatásuk a politikai filozófiára. — Történelemből Irán történetének áttekintése a kezdetektől az iszlám forradalomig. A kronológiai áttekintéssel párhuzamosan kerül sor a különböző történeti megközelítési módok ismertetésére, a központi jelentőségű tárgykörök esetében a nemzetközi szakirodalom vonatkozó eredményeinek bemutatására. — Irodalomtudományból a perzsa nyelv különböző nyelvtörténeti korszakaiban írott szövegek olvasásán túl a perzsa irodalom korszakainak megismertetése, a legjelentősebb alkotók munkásságának ismertetése. A perzsa próza és vers témakörei, perzsa verstan. A korszakhatárok és tendenciák meghatározása, az értékelés nézőpontjai.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes